אנה לוסיה מנזס

אנה לוסיה אלבס דה מנזס (בפורטוגזית: Ana Lúcia Alves de Menezes; 22 בינואר 1975 – 20 באפריל 2021) הייתה שחקנית, מדבבת ובמאית דיבוב ברזילאית.

ביוגרפיה 
מנזס נולדה בינואר 1975 ברסיפה, עיר הבירה של פרנמבוקו שבברזיל. היא נכנסה לתחום הדיבוב בשנת 1987, כאשר בין תפקידיה נכללים איימי רוז ב"סוניק X", גוון טניסון ב"בן 10", עליסה ב"עליסה בארץ הפלאות", צ'יהירו ב"המסע המופלא", מיסה אמאנה ב"מחברת המוות", סאם פאקט ב-"ICarly" ו"סאם וקאט", סופי ב"מאמא מיה!" ו"מאמה מיה! Here We Go Again", טוף בייפונג ב"אווטאר", פו ב"טלטאביז" וסטלה ב"מועדון ווינX" ו"עולם הווינX".

היא הייתה מועמדת פעמיים לפרס יאמטו, פרס שנחשב לאוסקר עבור הדיבוב הברזילאי. בשנת 2004 היא הייתה מועמדת לפרס בקטגוריית המדבבת הטובה ביותר, על דיבוב הדמות צ'יהירו בסרט "המסע המופלא". בשנת 2005 היא הייתה מועמדת לפרס בקטגוריית מדבבת המשנה הטובה ביותר, על דיבוב הדמות קוטו באנימה "יו יו האקושו". בשנת 2010 היא זכתה בפרס בקטגוריית מדבבת האנימה הטובה ביותר, על דיבוב הדמות מיסה אמאנה באנימה "מחברת המוות".

בנוסף לתחום הדיבוב, מנזס הייתה לוחמת טאקוונדו והשתתפה בטורנירים בפדרציית טאקוונדו הבין-לאומית, שם זכתה בגביע ארד בשנת 1997.

מותה 
מנזס נפטרה ב-20 באפריל 2021, בגיל 46, בריו דה ז'ניירו, עקב סיבוכים שנגרמו כתוצאה משבץ מוחי. היא אושפזה ב-13 באפריל במרפאה בשכונת גאוויה, ועברה ניתוח חירום חמישה ימים לאחר מכן. לטענת הרופאים, השבץ שהיה לה נגרם על ידי פקקת במוח, וייתכן כי הוא נגרם על ידי מחלת נגיף הקורונה שהייתה למנזס בשנת 2020.

קישורים חיצוניים

הערות שוליים 

שחקניות קולנוע וטלוויזיה ברזילאיות
מדבבות
במאי דיבוב
לוחמות טאקוונדו
שחקני קולנוע וטלוויזיה ברזילאים
מדבבים
לוחמי טאקוונדו
ברזילאיות שנולדו ב-1975
ברזילאים שנולדו ב-1975
נפטרות ב-2021
ברזילאים שנפטרו ב-2021